En række tøjkup har i de seneste uger ramt Nordjylland, og igen natten til torsdag gik det ud over herretøjsforretningen Roberto på Kallsvej i Frederikshavn. Ukendte gerningsmænd slap af sted med 450 par jeans til en værdi af minimum 1000 kroner pr. par. Det er jeans af mærkerne Diesel, Hilfiger, Humör og Gabba. Det oplyser vagtchef ved Nordjyllands Politi, Frank Liltorp. På overvågningsvideoen kan politiet se fire til fem personer, der kvart i tre skaffer sig adgang til forretningen ved at brække døren op med et koben. Efter indbruddet kører indbrudstyvene fra stedet i en mørk Volvo Stationcar. Et vidne oplyser til politiet, at indbrudstyvene var maskerede, men ellers er det sparsomt med oplysninger om tyvenes signalement. Oplysninger i sagen kan gives til Nordjyllands Politi på telefonnummer 114.
Endnu et tøjkup rammer Nordjylland natten til torsdag. Tøj for op mod en halv million er forsvundet.